UGOVOR O LICENCIRANJU ZA MICROSOFT SOFTVER
WINDOWS 8.1 PRO
Hvala vam što ste odabrali Microsoft Windows 8.1 Pro. Ovo je ugovor o licenciranju između vas i korporacije Microsoft (ili, u zavisnosti od toga gde živite, jedne od njenih filijala) koji opisuje vaša prava na korišćenje softvera Windows 8.1 Pro. Da bismo vam olakšali čitanje, ugovor smo podelili na dva dela. Prvi deo sadrži uvodne termine formulisane u obliku pitanja i odgovora; sledi deo „Dodatni uslovi i ograničena garancija“, koji sadrži detaljnije informacije. Trebalo bi da pregledate čitav ugovor, uključujući i uslove do kojih smo naveli vezu, jer su svi uslovi važni i zajedno sačinjavaju ovaj ugovor koji važi za vas. Uslove do kojih smo naveli vezu možete da pregledate tako što ćete nalepiti vezu za preusmeravanje u prozor pregledača kada pokrenete softver. Dodatni uslovi sadrže klauzulu o obavezujućoj arbitraži i odricanje od zajedničke tužbe. Ako živite u Sjedinjenim Državama, ovi uslovi utiču na vaša prava na rešavanje sporova sa korporacijom Microsoft, tako da bi trebalo pažljivo da ih pročitate.
Prihvatanjem ovog ugovora ili korišćenjem softvera, prihvatate sve ove uslove i dajete svoj pristanak na prenošenje određenih informacija tokom aktivacije i za internet funkcije softvera. Ukoliko ne prihvatate ove uslove i niste saglasni sa njima, ne možete da koristite softver ni njegove funkcije. Umesto toga, trebalo bi da ga vratite lokalnom prodavcu da biste dobili povraćaj ili novca ukoliko je moguće.
Kako mogu da koristim softver? Ne prodajemo ni softver niti vašu kopiju softvera – samo vam dajemo licencu za njega. Na osnovu naše licence vam dodeljujemo pravo da instalirate i koristite tu jednu kopiju na jednom računaru (licencirani računar), kako bi je istovremeno koristila jedna osoba, ali samo ukoliko ste saglasni sa svim uslovima ovog ugovora. Ovo obično znači da možete da instalirate jednu kopiju softvera na lični računar, a zatim možete da koristite softver na tom računaru. Softver se ne licencira da bi se koristio kao serverski softver niti za potrebe komercijalnog hostinga, pa ne smete da ga podesite tako da u isto vreme može da ga koristi više korisnika preko mreže. Više informacija o virtualizaciji i scenarijima upotrebe za više korisnika pronaći ćete u odeljku „Dodatni uslovi“.
Da li mogu da napravim rezervnu kopiju? Da, možete da napravite jednu kopiju softvera i da je koristite kao rezervnu na način opisan u nastavku.
A šta je sa ažuriranjem softvera? Ako instalirate softver obuhvaćen ovim ugovorom kao update za postojeći softver operativnog sistema, update zamenjuje originalni softver koji ažurirate. Ne zadržavate nikakva prava na originalni softver nakon što obavite ažuriranje i ne možete da nastavite da ga koristite ili da ga na bilo koji način prenosite. Ovaj ugovor reguliše vaša prava da koristite softver za update i zamenjuje ugovor za softver koji ste ažurirali. Kada obavite update, neke aplikacije možda neće moći da se prenesu ili neće biti kompatibilne sa operativnim sistemom Windows 8.1 Pro, a za reprodukciju ili snimanje određenih tipova medijuma, uključujući i DVD-ove, možda će biti potreban dodatni softver.
Mogu li da prenesem softver na drugi računar ili drugog korisnika? Softver možete da prenesete na drugi računar čiji ste vi vlasnik. Softver možete da prenesete (zajedno sa licencom) i na računar čiji je vlasnik neka druga osoba ukoliko a) ste vi prvi licencirani korisnik softvera i b) novi korisnik prihvata odredbe ovog ugovora. Da biste izvršili ovaj prenos, toj drugoj osobi morate direktno da prenesete originalni medijum, certifikat o autentičnosti, šifru proizvoda i dokaz o kupovini, bez zadržavanja bilo koje kopije softvera. Za prenos softvera možete da koristite rezervnu kopiju koju smo vam dozvolili da napravite ili medijum na kojem je softver isporučen. Svaki put kada softver prenosite na nov računar, morate da uklonite softver sa prethodnog računara. Softver ne smete da prenosite da biste delili licence između računara. Softver Get Genuine Windows, Pro Pack ili Media Center Pack možete da prenosite samo zajedno sa licenciranim računarom.
Kako funkcioniše aktivacija preko interneta? Kada se prvi put povežete sa internetom dok koristite softver, softver će automatski stupiti u kontakt sa korporacijom Microsoft ili sa njenom filijalom kako bi potvrdio da je softver originalan, kao i da je licenca povezana sa licenciranim računarom. Ovaj proces se naziva „aktivacija“. Budući da je cilj aktivacije identifikacija neovlašćenih izmena funkcija za licenciranje ili aktivaciju softvera, kao i sprečavanje drugih neovlašćenih upotreba softvera, ne možete da premostite niti zaobiđete aktivaciju.
Da li softver prikuplja lične informacije? Ako se povezujete sa internetom preko računara, neke funkcije softvera će se možda povezivati sa računarskim sistemima korporacije Microsoft ili dobavljača usluga radi slanja ili prijema informacija, uključujući i lične informacije. Možda nećete uvek primiti posebno obaveštenje da je došlo do povezivanja. Ako odlučite da koristite neke od ovih funkcija, pristajete da prilikom korišćenja tih funkcija šaljete ili primate ove informacije. Veliki broj ovih funkcija možete da isključite, a možete i da odaberete da ih ne koristite.
Kako koristimo vaše informacije? Microsoft koristi informacije koje prikupi pomoću funkcija softvera kako bi nadogradio ili ispravio softver, kao i da bi na drugi način poboljšao svoje proizvode i usluge. U određenim okolnostima, delimo ih i sa drugima. Na primer, delimo izveštaje o greškama sa relevantnim prodavcima hardvera i softvera kako bi oni mogli da koriste te informacije za poboljšanje načina funkcionisanja svojih proizvoda sa Microsoft proizvodima. Prihvatate da možemo da prikupljamo, koristimo i otkrivamo ove informacije na način koji je opisan u Izjavi o privatnosti, koja se nalazi na adresi go.microsoft.com/fwlink/?linkid=280262.
Na šta se primenjuje ovaj ugovor? Ovaj ugovor se primenjuje na softver, medijume na kojima ste dobili softver, kao i na sve Microsoft updateove, dodatke i usluge za softver, osim ukoliko se uz njih ne dobijaju drugi uslovi. Primenjuje se i na Windows aplikacije koje se dobijaju uz Windows i koje ne spadaju u funkcije softvera.
Da li postoji nešto što mi nije dozvoljeno da radim sa softverom? Da. Pošto se softver licencira, a ne prodaje, Microsoft zadržava sva prava (kao što su prava na osnovu zakona o zaštiti intelektualne svojine) koja se izričito ne dodeljuju ovim ugovorom. Posebno, ova licenca vam ne daje pravo da radite sledeće: zasebno koristite ili virtuelizujete funkcije softvera; objavljujete, kopirate (ne odnosi se na dozvoljenu rezervnu kopiju), iznajmljujete, dajete pod zakup ili pozajmljujete softver; prenosite softver (osim na način dozvoljen ovim ugovorom); pokušavate da zaobiđete tehničke mere za zaštitu u okviru softvera, vršite reverzni inženjering, dekompilaciju ili rastavljanje softvera, osim ukoliko vam zakoni zemlje u kojoj živite to dozvoljavaju čak i ako vam naš ugovor to ne dozvoljava. U tom slučaju, možete da radite samo ono što je dozvoljeno zakonom. Prilikom upotrebe internet funkcija ili Microsoft porodične bezbednosti, ne možete da koristite te funkcije na način koji bi drugima onemogućio da ih koriste niti da pokušate da neovlašćeno pristupite bilo kojoj usluzi, podacima, nalogu ili mreži.

DODATNI USLOVI
1.	Prava licenciranja i scenariji upotrebe za više korisnika
a.	Računar. U ovom ugovoru, „računar” označava hardverski sistem (fizički ili virtuelni) sa unutrašnjim uređajem za skladištenje koji ima mogućnost pokretanja softvera. Hardverska particija ili pljosnati server smatraju se računarom. Softver je licenciran tako da može da se pokrene na najviše dva procesora na licenciranom računaru.
b.	Više verzija. Softver obuhvata više verzija (kao što su 32-bitna i 64-bitna verzija), a možete da instalirate samo jednu od tih verzija.
c.	Multiplikovane ili objedinjene veze. Hardver ili softver koji koristite za multiplikovanje ili objedinjavanje veza, kao i za smanjenje broja uređaja ili korisnika koji mogu da pristupaju softveru ili da ga koriste, ne smanjuje broj potrebnih licenci. Takav hardver ili softver možete da koristite samo ako imate licencu za svaku kopiju softvera koji koristite.
d.	Veze uređaja. Možete da dozvolite da najviše 20 drugih uređaja pristupa softveru instaliranom na licenciranom računaru radi korišćenja usluga datoteka, štampanja, informacija na internetu, kao i usluga deljenja internet veze i telefonskih usluga na licenciranom računaru. Možete da dozvolite bilo kom broju uređaja da pristupa softveru na licenciranom računaru radi sinhronizacije podataka između uređaja. To, međutim, ne znači da imate pravo da instalirate softver niti da koristite njegovu primarnu funkciju (osim funkcija navedenih u ovom odeljku) na bilo kom od ovih drugih uređaja.
e.	Client Hyper-V. Možete da koristite tehnologiju Client Hyper-V u softveru da biste kreirali virtuelnu instancu ovog ili nekog drugog softvera, ali samo ukoliko vam softver čiju virtuelnu instancu kreirate dozvoljava da to učinite.
f.	Upotreba u virtuelnom okruženju. Ako softver za virtuelizaciju, uključujući Client Hyper-V, koristite za kreiranje jednog virtuelnog računara ili više njih na hardverskom sistemu jednog računara, svaki virtuelni računar, kao i fizički računar, smatra se zasebnim računarom za potrebe ovog ugovora. Ova licenca vam omogućava da instalirate samo jedan primerak softvera i da ga koristite na jednom računaru, nezavisno od toga da li je računar fizički ili virtuelni. Ako želite da koristite softver na više virtuelnih računara, morate da nabavite zasebne primerke softvera i zasebnu licencu za svaki primerak. Sadržaj zaštićen tehnologijom za upravljanje digitalnim pravima ili nekom drugom tehnologijom šifrovanja celog volumena disk jedinice možda će biti manje bezbedan u virtuelnom okruženju.
g.	Daljinski pristup. Softver sadrži tehnologije Udaljena radna površina i Daljinska pomoć, koje omogućavaju da se softveru ili aplikacijama instaliranim na licenciranom računaru pristupa daljinski sa drugih uređaja.
·	Udaljena radna površina. Udaljeni desktop računar ili slične tehnologije su licencirane za jednog korisnika koji tom softveru pristupa sa lokalnog računara ili daljinski. Po odredbama ovog ugovora vi ste jedini licencirani korisnik. Softveru pokrenutom na ovom licenciranom host računaru možete da pristupate sa drugog uređaja pomoću tehnologije Udaljeni desktop računar. Drugi korisnici, pojedinačno, mogu sa bilo kog uređaja pomoću tehnologije Udaljeni desktop računar da pristupaju licenciranom softveru pokrenutom na ovom host računaru, ali samo ukoliko je udaljeni uređaj posebno licenciran da koristi Pro izdanje operativnog sistema Windows 8 ili Windows 8.1.
·	Daljinska pomoć. Možete da koristite Daljinsku pomoć ili neku od sličnih tehnologija za deljenje aktivne sesije bez potrebe da nabavljate dodatne licence za softver. Daljinska pomoć omogućava jednom korisniku da se direktno povezuje sa računarom drugog korisnika, obično radi rešavanja problema.
2.	Obavezujuća arbitraža i odricanje od zajedničke tužbe
a.	Primena. Ukoliko živite u Sjedinjenim Državama, ovaj Odeljak 2 se odnosi na bilo koji spor, S TIM ŠTO NE OBUHVATA SPOROVE VEZANE ZA PRIMENU ILI VALJANOST VAŠIH PRAVA NAD INTELEKTUALNOM SVOJINOM, PRAVA NAD INTELEKTUALNOM SVOJINOM PROIZVOĐAČA, KORPORACIJE MICROSOFT, KAO NI NEKOG OD NAŠIH DAVALACA LICENCE. Spor označava bilo koji spor, postupak ili neko drugo neslaganje između vas i korporacije Microsoft, koji se tiču softvera (uključujući njegovu cenu) ili ovog ugovora, bilo na osnovu ugovora, garancije, delikta, statuta, propisa, uredbe ili po nekoj drugoj pravnoj ili pravičnoj osnovi. „Spor“ će imati najšire moguće značenje dozvoljeno zakonom.
b.	Obaveštenje o sporu. U slučaju da dođe do spora, vi ili Microsoft morate da pošaljete drugoj strani Obaveštenje o sporu, koje predstavlja pismenu izjavu sa imenom, adresom i kontakt informacijama strane koja ga šalje, razloge pokretanja spora i traženi pravni lek. Morate da pošaljete bilo koje Obaveštenje o sporu preko kompanije U.S. Mail na adresu Microsoft Corporation, ATTN: LCA ARBITRATION, One Microsoft Way, Redmond, WA 98052-6399. Obrazac je dostupan na adresi go.microsoft.com/fwlink/?linkid=245499. Microsoft će vam, preko kompanije U.S. Mail, poslati bilo koje Obaveštenje o sporu na adresu ukoliko je znamo, ili, u suprotnom, na adresu e-pošte. Vi i Microsoft ćete pokušati da rešite bilo koji spor neformalnim dogovorom u roku od 60 dana od dana slanja Obaveštenja o sporu. Nakon 60 dana, vi ili Microsoft možete da započnete arbitražu.
c.	Sud za sporove oko manjih novčanih iznosa. Bilo koji spor možete da pokrenete i pred sudom za sporove oko manjih novčanih iznosa u okrugu u kome boravite ili u okrugu King u državi Vašington ukoliko spor ispunjava sve uslove za pokretanje pred sudom za sporove oko manjih novčanih iznosa. Sporove možete da pokrećete pred sudom za sporove oko manjih novčanih iznosa bez obzira da li ste prvo pokušali da ih rešite neformalnim dogovorom.
d.	Obavezujuća arbitraža. Ako vi i Microsoft bilo koji spor ne rešite neformalnim dogovorom ili pred sudom za sporove oko manjih novčanih iznosa, spor će se isključivo rešavati pomoću obavezujuće arbitraže po osnovu Federalnog zakona o arbitraži (Federal Arbitration Act – „FAA“). Odričete se prava da na sudu pred sudijom i porotom pokrenete bilo koji spor (ili da u njemu učestvujete kao strana ili jedan od tužilaca u zajedničkoj tužbi). Umesto toga, svi sporovi biće rešavani pred nezavisnim arbitrom čija će odluka biti konačna, osim u slučaju ograničenog prava na žalbu po osnovu Federalnog zakona o arbitraži. Svaki sud koji je nadležan za strane u sporu može da izvrši odluku arbitra.
e.	Odricanje od zajedničke tužbe. Svi sudski postupci kojima se rešavaju ili vode bilo koji sporovi pred bilo kojim sudom biće pokretani isključivo pojedinačno. Ni vi ni Microsoft nećete zahtevati da se bilo koji spor pokreće kao zajednička tužba, tužba od javnog značaja koju podnosi privatni tužilac ili u bilo kom drugom sudskom postupku u kome bilo koja strana nastupa ili predlaže da nastupa kao nečiji predstavnik. Nijedna arbitraža ili sudski postupak neće biti kombinovani sa nekom drugom arbitražom ili postupkom bez prethodnog pismenog odobrenja svih strana za sve arbitraže i sudske postupke na koje se to odnosi.
f.	Procedura arbitraže, troškovi, naknade i podsticaji. Sve arbitraže će obavljati Američka arbitražna asocijacija („AAA“) u skladu sa Pravilnikom o trgovačkoj arbitraži. Ukoliko ste fizičko lice i koristite softver za lične ili kućne potrebe ili ukoliko je vrednost spora 75.000 USD ili manja nezavisno od toga da li ste fizičko lice ili od toga kako koristite softver, takođe će se primenjivati Dodatne procedure za sporove u vezi sa klijentima asocijacije AAA. Više informacija potražite na adresi adr.org ili pozovite 1-800-778-7879. Za sporove oko novčanih iznosa od 75.000 USD ili manje Microsoft će odmah nadoknaditi vaše troškove pokretanja postupka i platiće naknade za AAA i arbitra. Vi i Microsoft prihvatate uslove koji regulišu procedure, naknade i podsticaje navedene na adresi go.microsoft.com/fwlink/?linkid=281874. Da biste započeli arbitražu, Američkoj arbitražnoj asocijaciji pošaljite obrazac koji je dostupan na adresi go.microsoft.com/fwlink/?linkid=245497. Prihvatate da ćete arbitražu započeti samo u okrugu u kome boravite ili u okrugu King u državi Vašington. Microsoft prihvata da će arbitražu započeti samo u okrugu u kome boravite.
g.	Tužbe ili sporovi moraju da se pokrenu u roku od godinu dana. U meri koja je dozvoljena zakonom, svaka tužba ili spor na koje se odnosi Odeljak 2 moraju da se u roku od godinu dana pokrenu pred sudom za sporove oko manjih novčanih iznosa (Odeljak 2.c) ili da se u istom roku započne arbitraža (Odeljak 2.d). Rok od jedne godine započinje kada su tužba ili spor mogli da se prvi put pokrenu. Ako takva tužba ili spor nisu pokrenuti u roku od godinu dana, njihovo pokretanje biće trajno zabranjeno.
h.	Razdvojivost. Ako se utvrdi da je odricanje od zajedničke tužbe navedeno u Odeljku 2.e nezakonito ili nesprovodivo u vezi sa celokupnim sporom ili nekim njegovim delovima, onda se Odeljak 2 (arbitraža) neće primenjivati na te delove. Umesto toga, ovi će delovi biti razdvojeni i biće vođeni pred sudom, zajedno sa preostalim delovima na koje se primenjuje arbitraža. Ako se utvrdi da je neka druga odredba Odeljka 2 nezakonita ili nesprovodiva, ta odredba će biti razdvojena od ostatka Odeljka 2 koji će ostati pravosnažan.
3.	Izbor zakona
Zakon savezne države ili zemlje u kojoj živite primenjuje se u slučaju svih tužbi i sporova u vezi sa softverom (uključujući one u vezi sa cenom softvera) ili ovim ugovorom, uključujući tužbe zbog kršenja ugovora i tužbe zbog kršenja državnih zakona o zaštiti potrošača, zakona o nelojalnoj konkurenciji, zakona o podrazumevanoj garanciji, neosnovanom obogaćenju i u slučaju delikta, osim što će Američka arbitražna asocijacija regulisati sve odredbe u vezi sa arbitražom. Ako ste softver nabavili u ma kojoj drugoj državi, primenjuju se zakoni te države. Ovaj ugovor opisuje određena zakonska prava. Možda ćete imati i druga prava, uključujući prava potrošača, prema zakonima svoje države ili zemlje. Možete imati i prava u odnosu na stranu od koje ste nabavili softver. Ovaj ugovor ne menja ta druga prava ako zakoni vaše države ili zemlje ne dozvoljavaju takvu promenu prava.
4.	Aktivacija
a.	Više informacija o tome kako aktivacija funkcioniše. Softver će vas obavestiti da li je instalirani primerak softvera pravilno licenciran. Tokom aktivacije softver će korporaciji Microsoft poslati informacije o softveru i računaru. Ove informacije obuhvataju verziju, jezik i šifru proizvoda softvera, adresu internet protokola računara i informacije izvedene iz hardverske konfiguracije računara. Više informacija o aktivaciji potražite na adresi go.microsoft.com/fwlink/?linkid=280262. Ako je licencirani računar povezan sa internetom, softver će automatski da se poveže sa Microsoft lokacijom radi aktivacije. Takođe možete ručno da izvršite aktivaciju softvera preko interneta ili telefonom. U oba slučaja možda će vam biti naplaćene usluge interneta ili telefona.
b.	Ponovna aktivacija. Neke promene komponenti računara ili softvera mogu da zahtevaju da izvršite ponovnu aktivaciju softvera.
c.	Neuspešna aktivacija. Ako se tokom aktivacije na mreži utvrdi da su funkcije softvera za licenciranje ili aktivaciju falsifikovane, nepravilno licencirane ili da sadrže neovlašćene promene, aktivacija će biti neuspešna i softver će pokušati da sam sebe popravi tako što će bilo koji izmenjeni Microsoft softver zameniti originalnim Microsoft softverom. Softver će vas obavestiti ako je instalirani primerak softvera nepravilno licenciran ili sadrži neovlašćene promene. Pored toga, možete da primate podsetnike da treba da nabavite ispravno licencirani primerak softvera. Ako se utvrdi da je vaš primerak softvera nepravilno licenciran, možda nećete moći da dobijete određene updateove ili upgradeove od korporacije Microsoft.
5.	Internet funkcije; Privatnost
Neke funkcije softvera koriste internet protokole, koji korporaciji Microsoft (ili njenim dobavljačima ili dobavljačima usluga) šalju informacije o računaru, kao što su adresa internet protokola, tip operativnog sistema i pregledača, ime i verzija softvera koji koristite i kôd jezika računara na koji ste instalirali softver. Microsoft koristi ove informacije da bi vam stavio na raspolaganje internet funkcije u skladu sa Izjavom o privatnosti za Windows 8.1 navedenoj na adresi go.microsoft.com/fwlink/?linkid=280262 i informacije koje mogu da vam se predstave u Windows korisničkom interfejsu. Neke internet funkcije mogu da se isporučuju i ažuriraju kasnije ako, na primer, kupite aplikaciju koja se oslanja na jednu od ovih usluga ili kako bi se pomoglo da softver bude bezbedniji ili pouzdaniji.
a.	Windows usluga ažuriranja. Ako u softveru koristite uslugu Windows Update, povremeni updateovi ili preuzimanja preko usluge Windows Update biće obavezni da bi usluga pravilno funkcionisala. Oni će biti preuzimani i instalirani bez prethodnog obaveštenja.
b.	Windows tehnologija upravljanja digitalnim pravima. Neki vlasnici sadržaja koriste Windows tehnologiju upravljanja digitalnim pravima (Windows digital rights management – DRM) kako bi zaštitili svoja autorska prava i drugu intelektualnu svojinu. Ovde spada i onemogućavanje sposobnosti softvera da reprodukuje zaštićeni sadržaj ako Windows DRM ne uspe. Prihvatate da Microsoft uz licence može da obezbedi i listu opoziva.
c.	Windows Media Player. Kada koristite Windows Media Player, on proverava da li Microsoft u vašem regionu ima kompatibilne muzičke usluge na mreži, kao i da li su dostupne nove verzije plejera. Windows Media Player možete da koristite samo na način opisan na adresi go.microsoft.com/fwlink/?linkid=104605.
d.	Windows Defender. Ukoliko je uključen, Windows Defender će na vašem računaru tražiti mnoge tipove zlonamernog softvera („malver”), uključujući viruse, crve, robote, administratorske pakete, „špijunski softver”, „adver“ i drugi potencijalno neželjeni softver. Ako prilikom prve upotrebe softvera odaberete „preporučene“ bezbednosne postavke, takav malver i drugi potencijalno neželjeni softver koji ima oznaku „visoko“ ili „ozbiljno“ biće automatski uklonjen. Ovo uklanjanje može da dovede do toga da drugi softver na računaru prestane da funkcioniše ili da prekršite licencu za njegovo korišćenje. Moguće je da će biti uklonjen ili onemogućen softver koji nije neželjen. Ako koristite Windows Defender i Windows Update, Windows Defender se redovno ažurira preko usluge Windows Update.
e.	Uklanjanje zlonamernog softvera. Softver može povremeno da skenira i uklanja malver sa računara pomoću alatke za uklanjanje zlonamernog softvera koja je poslednja preuzeta na računar. Kada se skeniranje završi i u redovnim intervalima, softver će korporaciji Microsoft slati izveštaj sa konkretnim informacijama o otkrivenom malveru, greškama i drugim informacijama o vašem računaru. Ove informacije koriste se za pomoć u zaštiti računara od zlonamernog softvera, kao i za poboljšavanje softvera i ostalih Microsoft proizvoda i usluga. Funkciju izveštavanja u softveru možete da onemogućite prateći uputstva na adresi go.microsoft.com/fwlink/?linkid=241725.
f.	SmartScreen filter. Ukoliko ga omogućite, SmartScreen filter će proveravati adrese veb stranica i preuzimanja koja pokušate da pregledate u odnosu na često ažuriranu listu veb stranica i preuzimanja koja su korporaciji Microsoft prijavljena kao nebezbedna ili sumnjiva. SmartScreen će takođe proveravati preuzete programe koje pokušate da pokrenete u odnosu na listu često preuzimanih ili pokretanih programa kako bi vam pomogao da odlučite koji programi su pouzdani. Više informacija možete da pronađete u Izjavi o privatnosti za Internet Explorer na adresi go.microsoft.com/fwlink/?linkid=280122. Ako omogućite SmartScreen u operativnom sistemu Windows ili programu Internet Explorer, dajete pristanak na upotrebu ove funkcije i potvrđujete da ćete SmartScreen filter koristiti samo uz Windows ili Internet Explorer. Ne smete, bilo ručno bilo omogućavanjem ili ovlašćivanjem nekog softvera ili usluge, kopirati, prikazivati, distribuirati, prikupljati niti skladištiti nikakve podatke koje obezbeđuje SmartScreen filter.
g.	Usluga transverzale IPv6 prevođenja mrežne adrese (NAT) (Teredo). Pri svakom pokretanju licenciranog računara, Teredo će pokušati da locira javnu uslugu Internet Protocol verzija 6 (IPv6) na internetu. Ovo se događa automatski kada je vaš licencirani računar povezan sa javnom ili privatnom mrežom, ali se ne događa na kontrolisanim mrežama kao što su poslovni domeni. Ako koristite program koji zahteva da Teredo koristi IPv6 vezu ili konfigurišete zaštitni zid tako da uvek omogući IPv6 vezu, Teredo će povremeno stupati u kontakt sa uslugom Microsoft Teredo preko interneta. Jedine informacije koje će se slati korporaciji Microsoft jesu standardne informacije o računaru, kao i naziv zahtevane usluge (na primer, teredo.ipv6.microsoft.com). Informacije koje Teredo šalje sa vašeg računara koriste se da bi se utvrdilo da li je računar povezan sa internetom i da li može da locira javnu uslugu IPv6. Kada se usluga locira, informacije se šalju da bi se održala veza sa uslugom IPv6.
h.	Plug and Play i proširenja za Plug and Play. Računar možda nema upravljačke programe potrebne za komunikaciju sa hardverom koji sa njim povezujete. U tom slučaju funkcija ažuriranja softvera može da vam obezbedi i instalira odgovarajući upravljački program na računar. Administrator može da onemogući ovu funkciju ažuriranja.
i.	Digitalni certifikati. Softver koristi digitalne certifikate da bi potvrdio identitet internet korisnika koji šalju X.509 standardne šifrovane informacije, digitalno potpisivao datoteke i makroe, kao i da bi verifikovao integritet i poreklo sadržaja datoteka. Softver može da preuzima i ažurira certifikate, liste opozvanih certifikata i listu pouzdanih autoriteta za certifikaciju, preko interneta.
j.	Obaveštenost o statusu veze sa mrežom. Ova funkcija određuje da li je sistem povezan sa mrežom pasivnim nadgledanjem mrežnog saobraćaja ili aktivnim DNS ili HTTP upitima. Upit prenosi standardne TCP/IP ili DNS informacije samo u cilju usmeravanja. Funkciju aktivnog upita možete da isključite pomoću postavke registratora.
k.	Akceleratori. Kada kliknete na neki akcelerator u programu Internet Explorer ili pređete mišem preko njega, neke od sledećih informacija mogu da budu poslate odgovarajućem dobavljaču usluga (koji ne mora da bude Microsoft): naslov i puna veb ili URL adresa trenutne veb stranice, standardne informacije o računaru i sadržaj koji ste izabrali. Više informacija potražite na adresi go.microsoft.com/fwlink/?linkid=280122.
l.	Ažuriranje dobavljača pretrage. Softver će na računar preuzeti update podataka o dobavljačima pretrage. Ovaj update nadograđuje vaše dobavljače najnovijim funkcijama, kao što su nove ikone ili predlozi za pretragu. Ovo je jednokratni update, ali će softver pokušati da obavi ažuriranje nekoliko puta ako ne preuzme update uspešno. Više informacija potražite na adresi go.microsoft.com/fwlink/?linkid=280122.
m.	Kolačići. Ako odlučite da koristite funkcije na mreži u okviru softvera, kao što su Pomoć i podrška na mreži, moguće je da će biti postavljani kolačići. Da biste saznali kako da blokirate, kontrolišete i brišete kolačiće, pročitajte odeljak Izjave o privatnosti koji se tiče kolačića na adresi go.microsoft.com/fwlink/?linkid=74170.
n.	Windows prodavnica. Pored odredbi ovog ugovora vezanih za internet funkcije, Windows prodavnicu možete da koristite samo u skladu sa uslovima dostupnim na adresi go.microsoft.com/fwlink/?linkid=246694. Ti uslovi takođe sadrže informacije o Windows usluzi obaveštavanja. Windows aplikacije ili unapred instalirane aplikacije iz „Start“ menija mogu da koriste Windows uslugu obaveštavanja. Saglasni ste sa tim da možemo da vam šaljemo obaveštenja na način opisan u Izjavi o privatnosti za Windows 8.1 i uslovima korišćenja Windows prodavnice.
6.	Windows aplikacije
Windows aplikacije (kao što su Pošta i Ljudi) su aplikacije koje je razvila korporacija Microsoft, koje se dobijaju uz Windows i koje vam se licenciraju po osnovu ovog ugovora. Svakoj Windows aplikaciji možete da pristupite preko odgovarajuće pločice iz „Start“ menija. Neke Windows aplikacije mogu da obezbede pristup uslugama na mreži, a upotreba tih usluga se ponekad reguliše zasebnim uslovima i smernicama za privatnost. Ove uslove i smernice možete da pregledate ako pogledate postavke aplikacija. Osim ukoliko vam se ne prikažu drugi uslovi ili se ne pojave u postavkama aplikacije, saglasni ste sa tim da se usluge kojima pristupate iz Windows aplikacija regulišu Microsoft Services ugovorom navedenim na adresi go.microsoft.com/fwlink/?linkid=246338, tj. na adresi xbox.com/legal/livetou za Windows aplikacije koje pristupaju Xbox uslugama. Neprekidno radimo na poboljšanju usluga i možemo da ih promenimo u bilo kom trenutku. Moguće je da usluge neće biti dostupne u nekim zemljama. U bilo kom trenutku možete da odaberete da deinstalirate bilo koju Windows aplikaciju, a možete i da odaberete da je ponovo instalirate tako što ćete je preuzeti iz Windows prodavnice. Neke Windows aplikacije obuhvataju oglase. Možete da izaberete da onemogućite personalizovane oglase tako što ćete posetiti adresu choice.live.com.
7.	Dokaz o Licenci
Ako ste nabavili softver na disku ili nekom drugom fizičkom medijumu, originalna nalepnica sa Microsoft certifikatom o autentičnosti sa pratećom originalnom šifrom proizvoda, kao i dokaz o kupovini predstavljaju vaš dokaz o licenci. Ako ste softver nabavili i preuzeli sa mreže, vaš dokaz o licenci je šifra originalnog Microsoft proizvoda za softver koji ste kupovinom dobili, kao i dokaz o kupovini od ovlašćenog elektronskog dobavljača originalnog Microsoft softvera. Ako ste softver kupili i preuzeli preko Windows prodavnice, vaš dokaz o kupovini je dokaz o kupovini softvera Windows 8 Pro koji ste ažurirali. Dokaz o kupovini može da bude proveren u evidenciji prodavca.
8.	Updateovi i Upgradeovi
Updateove ili upgradeove za softver možete da nabavljate samo od korporacije Microsoft ili od ovlašćenih izvora. Određeni upgradeovi, podrška i druge usluge mogu da se nude samo korisnicima originalnog Microsoft softvera. Više informacija o originalnom operativnom sistemu Windows potražite na adresi go.microsoft.com/fwlink/?linkid=104612. Da biste identifikovali originalni Microsoft softver, posetite lokaciju howtotell.com.
9.	Verzije sa ograničenim pravima
Neke verzije softvera, poput softvera sa oznakama „Not for Resale“ („Nije za dalju prodaju“) i „Akademsko izdanje“ distribuiraju se u ograničene svrhe. Ne smete da prodajete softver koji je označen sa „NFR“ ili „Not for Resale“ („Nije za dalju prodaju“) i morate da budete Kvalifikovani obrazovni korisnik da biste koristili softver koji je označen sa „Akademsko izdanje” ili „AE”. Ako želite da saznate više o akademskom softveru ili želite da saznate da li ste Kvalifikovani obrazovni korisnik, posetite microsoft.com/education ili se obratite Microsoft filijali u svojoj zemlji da biste dobili više informacija.
10.	Fontovi, Ikone, Slike i Zvukovi
a.	Komponente fontova. Dok je softver pokrenut, možete da koristite njegove fontove da biste prikazivali i štampali sadržaj. Možete privremeno da preuzmete fontove na štampač ili drugi izlazni uređaj da biste štampali sadržaj i možete da ugrađujete fontove u sadržaj samo na način dozvoljen ograničenjima za ugradnju fontova.
b.	Ikone, slike i zvukovi. Dok je softver pokrenut, možete da pristupate njegovim ikonama, slikama, zvukovima i medijskom sadržaju i da ih koristite samo sa licenciranog računara. Ne možete da delite probne slike, zvukove i medijski sadržaj koji se dobijaju uz softver niti da ih koristite u bilo koje druge svrhe.
11.	.NET Framework
Softver obuhvata jednu ili više komponenti softvera .NET Framework, koje možete da koristite samo na način opisan na adresi go.microsoft.com/fwlink/?linkid=66406, ukoliko .NET Framework komponente koristite da biste vršili interna merenja performansi.
12.	H.264/AVC i MPEG-4 vizuelni standardi i VC-1 video standardi
OVAJ PROIZVOD JE LICENCIRAN U SKLADU SA AVC, VC-1 I MPEG-4 PART 2 VIzuelnIm PATENTNIM PORTFOLIO LICENCAMA ZA LIČNO I NEKOMERCIJALNO KORIŠĆENJE OD STRANE KLIJENTA U SVRHU (i) KODIRANJA VIDEO SIGNALA U SKLADU SA GORENAVEDENIM STANDARDIMA („VIDEO STANDARDIMA“) I/ILI (ii) DEKODIRANJA AVC, VC-1 I MPEG-4 PART 2 VIDEO SIGNALA KOJI JE KODIRAO KLIJENT ANGAŽOVAN U LIČNOJ I NEKOMERCIJALNOJ AKTIVNOSTI I/ILI KOJI JE DOBIJEN OD DOBAVLJAČA VIDEO USLUGA LICENCIRANOG ZA OBEZBEĐIVANJE SLIKE U TOM VIDEO STANDARDU. NEĆE SE IZDAVATI NITI PODRAZUMEVATI NIKAKVA LICENCA ZA OSTALE USLOVE KORIŠĆENJA. DODATNE INFORMACIJE MOGU SE DOBITI OD KOMPANIJE MPEG LA, L.L.C NA ADRESI WWW.MPEGLA.COM.
13.	Adobe Flash Player
Softver može da obuhvata verziju softvera Adobe Flash Player. Prihvatate da će vaše korišćenje softvera Adobe Flash Player biti regulisano uslovima licenciranja za Adobe Systems Incorporated navedenim na adresi go.microsoft.com/fwlink/?linkid=248532. Adobe i Flash su registrovani žigovi ili žigovi kompanije Adobe Systems Incorporated u Sjedinjenim Državama i/ili drugim zemljama.
14.	Programi nezavisnih proizvođača
Ovaj softver sadrži programe određene nezavisnih proizvođača. Prihvatate da će vaše korišćenje ovih programa biti regulisano uslovima licenciranja dostavljenim zajedno sa ovim programima.
15.	Geografska ograničenja i Ograničenja izvoza
Ako je na pakovanju softvera navedeno geografsko područje, onda softver možete da aktivirate samo u tom regionu. Morate i da postupate u skladu sa svim domaćim i međunarodnim izvoznim zakonima i propisima koji se primenjuju na softver i koji obuhvataju ograničenja vezana za odredišta, krajnje korisnike i krajnju upotrebu. Više informacija o geografskim ograničenjima i ograničenjima izvoza potražite na adresama go.microsoft.com/fwlink/?linkid=141397 i microsoft.com/exporting.
16.	Procedure za podršku i Povraćaj sredstava
Microsoft pruža ograničene usluge podrške za pravilno licencirani softver kao što je opisano na adresi support.microsoft.com/common/international.aspx.
Ako ste softver kupili od lokalnog prodavca i zahtevate povraćaj novca, a ne možete da ga dobijete na mestu gde ste nabavili softver, kontaktirajte Microsoft da biste dobili informacije o politici korporacije Microsoft u vezi sa povraćajem novca. Posetite adresu microsoft.com/worldwide ili u Severnoj Americi pozovite broj (800) MICROSOFT ili posetite adresu microsoft.com/info/nareturns.htm.
17.	Ceo ugovor
Ovaj ugovor (zajedno sa uslovima dobijenim uz bilo koje dodatke za softver, updateove i usluge koje Microsoft pruža i koje vi koristite) i uslovi koji se nalaze na veb vezama navedenim u ovom ugovoru predstavljaju ceo ugovor za softver i sve takve dodatke, updateove i usluge (osim ukoliko Microsoft ne obezbedi druge uslove sa takvim dodacima, updateovima ili uslugama). Ovaj ugovor možete da pregledate kada pokrenete softver tako što ćete posetiti adresu microsoft.com/about/legal/en/us/intellectualproperty/useterms/default.aspx ili pratiti uputstva u Centru aktivnosti – Aktivacija operativnog sistema Windows u okviru softvera. Saglasni ste da uslove možete pregledati i na bilo kojoj od veza navedenih u ovom ugovoru tako što ćete nakon pokretanja softvera u traku za adresu pregledača uneti URL adrese. Saglasni ste da ćete za svaku uslugu ili obezbeđenu aplikaciju koje su regulisane ovim ugovorom, kao i posebnim uslovima do kojih je navedena veza u ovom ugovoru, pročitati uslove za tu uslugu pre nego što počnete da je koristite. Razumete da korišćenjem usluge prihvatate ovaj ugovor i uslove do kojih smo naveli vezu. U ovom ugovoru su navedene i veze do određenih informacija. Veze do uslova koji obavezuju vas i nas su sledeće:
·	go.microsoft.com/fwlink/?linkId=280262 (Izjava o privatnosti za Windows 8.1)
·	go.microsoft.com/fwlink/?linkid=281874 (Procedura arbitraže)
·	go.microsoft.com/fwlink/?linkid=104605 (Windows Media Player)
·	go.microsoft.com/fwlink/?linkid=246694 (Uslovi korišćenja Windows prodavnice)
·	go.microsoft.com/fwlink/?linkid=246338 (Microsoft Services ugovor)
·	xbox.com/legal/livetou (Uslovi korišćenja usluge Xbox LIVE)
·	go.microsoft.com/fwlink/?linkid=66406 (Uslovi za .NET Framework)
·	go.microsoft.com/fwlink/?linkid=248532 (Uslovi licenciranja za Adobe Flash Player)

OGRANIČENA GARANCIJA
Da li postoji OGRANIČENA GARANCIJA za softver? Da. Microsoft garantuje da će pravilno licencirani softver suštinski funkcionisati u skladu sa opisom u bilo kojim Microsoft materijalima koji se dobijaju uz softver. Ova ograničena garancija ne obuhvata probleme koje vi izazovete, koji se jave kada ne pratite uputstva ili koji su izazvani događajima van razumne kontrole korporacije Microsoft. Ograničena garancija počinje da važi kada prvi korisnik vaše kopije softvera dobije tu kopiju i traje godinu dana. Svi dodaci, updateovi ili zamene za softver koje možete da primite od korporacije Microsoft tokom tih godinu dana su takođe pokriveni garancijom, ali samo do kraja tog perioda od godinu dana ili tokom 30 dana, šta bude duže. Prenos softvera neće produžiti period važenja ograničene garancije. Microsoft ne daje nikakve druge izričite garancije, jemstva ili uslove. Microsoft isključuje sve podrazumevane garancije, uključujući one o podesnosti za prodaju, podesnosti za određenu namenu i nekršenju prava. Ako lokalni zakon ne dopušta isključivanje podrazumevanih garancija, sve podrazumevane garancije, jemstva ili uslovi će važiti samo tokom perioda važenja ograničene garancije i biće ograničeni onoliko koliko lokalni zakon to dopušta. Ako lokalni zakon zahteva duži period važenja ograničene garancije, onda će uprkos ovom ugovoru važiti taj duži period važenja, ali možete da primenite samo one pravne lekove koji su opisani u ovom ugovoru. U odeljku pri kraju ovog ugovora objašnjeno je kako možete da ostvarite pravo na usluge iz ove ograničene garancije.
Šta se dešava ukoliko Microsoft prekrši svoju garanciju? Ukoliko Microsoft prekrši svoju ograničenu garanciju, vaš jedini pravni lek je popravka ili zamena softvera. Dostupna je i opcija povraćaja novca u iznosu koji ste platili za softver (ako postoji) umesto njegove popravke ili zamene. Pre povraćaja novca, morate da deinstalirate softver i da ga vratite korporaciji Microsoft zajedno sa dokazom o kupovini.
Šta se dešava ukoliko Microsoft prekrši neki deo ovog ugovora? Ukoliko postoji osnova za nadoknadu štete od strane korporacije Microsoft, možete da nadoknadite samo direktne štete u iznosu koji ste platili za softver (ili najviše 50 USD ako ste softver dobili besplatno). Ne možete da nadoknadite nijednu drugu vrstu štete, uključujući posledične štete, štete u vidu izgubljene dobiti, posebne, posredne ili slučajne štete. Isključenja nadoknade štete i ograničenja navedena u ovom ugovoru primenjuju se čak i ukoliko vam popravkom, zamenom softvera ili povraćajem novca za softver gubitak nije u potpunosti nadoknađen ili ukoliko je Microsoft znao ili je trebalo da zna za mogućnost nastanka štete. Neke države i zemlje ne dopuštaju isključenja ili ograničenja slučajnih, posledičnih ili drugih šteta, tako da se ova ograničenja ili isključenja možda neće primenjivati u vašem slučaju. Ukoliko vaš lokalni zakon dopušta da vam Microsoft nadoknadi štetu čak i kada to ovim ugovorom nije dozvoljeno, ne možete da nadoknadite iznos veći od onog koji ste platili za softver (ili najviše 50 USD ako ste softver dobili besplatno).
GARANTNI POSTUPAK
Da biste ostvarili usluge iz ograničene garancije, morate da imate dokaz o kupovini.
1.	Sjedinjene Države i Kanada. Da biste dobili informacije o usluzi na osnovu ograničene garancije ili informacije o tome kako možete da dobijete povraćaj novca za softver nabavljen u Sjedinjenim Državama i Kanadi, kontaktirajte Microsoft telefonom na broj (800) MICROSOFT, poštom na adresu Microsoft Customer Service and Support, One Microsoft Way, Redmond, WA 98052-6399 ili posetite adresu microsoft.com/info/nareturns.htm.
2.	Evropa, Bliski istok i Afrika. Ako ste softver nabavili u Evropi, na Bliskom istoku ili u Africi, Microsoft Ireland Operations Limited izdaje ovu ograničenu garanciju. Da biste ostvarili pravo na usluge iz ograničene garancije, morate da kontaktirate Microsoft Ireland Operations Limited, Customer Care Centre, Atrium Building Block B, Carmanhall Road, Sandyford Industrial Estate, Dublin 18, Ireland ili Microsoft filijalu u svojoj zemlji (posetite adresu microsoft.com/worldwide).
3.	Australija. Ako ste softver nabavili u Australiji, da biste ostvarili usluge, kontaktirajte korporaciju Microsoft na broj 13 20 58 ili na adresu Microsoft Pty Ltd, 1 Epping Road, North Ryde NSW 2113 Australia.
4.	Ostale zemlje. Ako ste softver nabavili u drugoj zemlji, kontaktirajte Microsoft filijalu u svojoj zemlji (posetite adresu microsoft.com/worldwide).
EULAID:WinBlue_R8_2_ED_PS_R_sr-latn-rs